Vrydag die dertiende | Leon von Moltke se blog
« Buite in die herfssonnetjie
Herfs en dit reën nog »
Vrydag die dertiende
13/05/2011 deur leonvonmoltke
(My bloginskrywing het niks met friggatriskaidekafobie te doen nie, ek wou dit maar net in die opskrif sit!)
My plaas na 'n vorige brand
Met al die baie reën wat ons hierdie jaar gekry het is die veld nog geil groen, maar soos dit begin koud raak begin my hart al by voorbaat koud raak van banggeit vir die brande, veral omdat dit so ruig is na die goeie reënseisoen. Dit gaan my verstand te bowe, en ek het al baie baie daaraan gedink en probeer redeneer, dat mense dit goed kan dink om net moedswillig veld aan die brand te kan steek en al die diere en voëls en goggas voor die voet dood te brand en die plante te vermink vir jare daarna.
Een van die dae ry ons weer deur die waserige rookwalms met die geur van veldbrande vlak in ons neusholtes.
Sag blom die geur van middagreën die ryp gras vas,
blink die vlinderkleur bontweg terug oor die vrolik' veld
Die veld wat waak en saans stil onthou
sonder bene splinter-kraak in die tande van helse vlamme
wat alles opsuig tot die rook kleur insluk
en donker sepia uitspoeg wat lek lek aan die nes
Wakend oor gedagtes aan die vingers vuur
wat om die kleintjies vou:
net ogies het kon blink in helder lig
Blink druppels wat die seer van gister was en was,
probeer uitskrop uit die leë damme,
van die hart wat nooit weer vul
op 13/05/2011 at 7:39 vm | Antwoord theonlycin
I bly maar vandag liewer by die huis.
op 13/05/2011 at 8:01 vm | Antwoord Krokodil
Daar is min dinge so vernietigend as 'n veldbrand.
Ek onthou die brandslanery waar almal in die distrik kom uithelp uit my kinderdae. Die mans in die veld by die helse vuur en die vrouens iewers in 'n boereverenigingsaal se kombuis besig om toebroodjies en koffie te maak en in groot vlekvryestaal bakke vir die brandslaners aan te ry.
En die tannies wat verpleegsters was of iets van die goed weet wat regstaan met die gelverbande vir as die wind dalk skielik draai en die vuur onverwags omspring.
op 13/05/2011 at 1:01 nm | Antwoord demoerin
Veldbrand is lelik ja, maar ek dink daar is aan die anderkant weer soorte fynbos wat nie sal groei en blom as daar nie 'n brand was nie.
Dis interessant, wat goed is vir die een, is nie noodwendig goed vir die ander nie, selfs in die planteryk.
op 14/05/2011 at 4:56 nm | Antwoord seegogga
Sjoe at kan mens se? Hier is die Overberg help die brand die fybos tee die indringers, maar ai, die arme diertjies- en hier is so baie vabn hulle!